**A versenyjog aktuális kérdései –
a GVH és a Versenyjogi Egyesület közös konferenciája**

**A versenyjog komplex jogterületté fejlődött Magyarországon az elmúlt 25 évben. Alkalmazása, valamint a versenyjogi megfelelés időről időre számos kérdést vet fel, – versenyjogi aktualitásokról cseréltek eszmét a szakma legjelentősebb képviselői az első Magyar Versenyjogi Fórumon.**

A GVH legalább annyira érdekelt a tisztességes verseny feltételeit biztosító jogkövető magatartás kialakításában, mint maguk a piaci szereplők, akiknek megfelelési törekvéseit a versenyhatóság is támogatja a jogszabályok adta keretek között – hangsúlyozta **Juhász Miklós, a Gazdasági Versenyhivatal elnöke** a mai hagyományteremtő céllal megrendezett konferencia megnyitó beszédében. Elmondta, hogy a GVH ennek megvalósítására, valamint a mindinkább ügyfélbarát hivatali működésért jogszabály-módosításokat is kezdeményezett, folyamatosan felülvizsgálja közleményeit és tájékoztatóit, és lehetőségeihez mérten lépéseket tesz azért, hogy a versenyjogi szabályok minél szélesebb kör számára váljanak befogadhatóvá és megismerhetővé, ami alapfeltétele e rendelkezések megfelelő alkalmazásának.

**Hegymegi-Barakonyi Zoltán, a Magyar Versenyjogi Egyesület elnöke** köszöntőjében kiemelte a versenyjogi kultúra hazai fejlesztésének fontosságát: A legnagyobb kihívásnak a kis- és középvállalatok versenyjogi megfelelésének további javítását tartja. Külföldi példákon is bemutatta, hogy a kisebb méretű és kevesebb erőforrással rendelkező cégek megfelelésének biztosítására egyszerűbb, de a nagyobb versenytársaikéihoz hasonló hatékonyságú megfelelési programok kialakítására van szükség.

A konferencia bevezető előadását **Csiszár Pál, az Európai Bizottság Versenypolitikai Főigazgatóságának igazgatója** tartotta az *EU aktuális fúziókontroll gyakorlatáról az oligopolisztikus piacokon*.

A konferencia további témái átíveltek az elmúlt időszak meghatározó kérdéskörein; **Richard Whish, a King's College London emeritus professzora,** a Versenyjogi Fórum díszvendége az *információcseré*ről beszélgetett a Versenytanács egyik tagjával és neves ügyvédekkel. Ugyancsak az első panelbeszélgetésben vitatták meg a résztvevők a kartellekben *résztvevő vállalkozások felelősségi kérdései*t. A paneltagok gyakorlati példákon keresztül mutatták be a versenyjogi rendelkezésbe ütközőnek minősíthető információkat és adatokat, például fúziós felvásárlásoknál, horizontális és vertikális megállapodásokban, valamint kitértek a kartellben segédkező vagy közreműködői szerepet játszó tagok felelőssége megállapíthatóságának alapjogi és esetjogi kérdéseire, figyelemmel a magyar ([betonkartell](http://www.gvh.hu/data/cms1028900/sk_29_2011_lezart_betonkartell.pdf), [pharmakartell](http://www.gvh.hu/data/cms1032055/sk_28_2013_lezart_gyogyszer_kartell.pdf)), illetve az uniós tagállamok versenyhatóságainak döntéseire.

**Kovács András György**, a Kúria tanácselnöke, valamint **Tóth András**, a Versenytanács elnöke részvételével kerültek szóba a *közigazgatási döntések bírósági felülvizsgálatának újdonságai.* **Rozsnyai Krisztina***,* az Igazságügyi Minisztérium miniszteri biztosapedig a *közigazgatási eljárás szabályait tartalmazó törvény (Ket.) módosításának hátteré*be nyújtott betekintést.

A délutáni beszélgetésekben jogalkotói, hatósági és bírósági jogalkalmazói, valamint képviselői oldalról vitatták meg a *magánjogi jogérvényesítés* legújabb fejleményeit, illetve a versenyjogi rendelkezések megsértésén alapuló kártérítési keresetekről szóló irányelv átültetését a magyar jogba. Végül vállalati, szövetségi és versenyhatósági szemszögből hallhattunk a *versenyjogi megfelelés* példáiról.

A konferencia szünetében az 1931. évi XX. törvénycikkhez köthető magyar versenyjog korai szabályait és intézményrendszerét feltáró [jogtörténeti kutatás](http://www.gvh.hu/data/cms1032709/gvh25_jogtorteneti_kiadvany_2015.pdf)hoz kapcsolódó kiállítást tekinthették meg az érdeklődők.

A Magyar Versenyjogi Fórum előadásai szerda (június 15.) délutántól elérhetők a GVH [honlapján](http://gvh.hu/mvjf).

Budapest, 2016. június 14.

Gazdasági Versenyhivatal

**Információ a sajtó részére:**

dr. Basa Andrea

sajtószóvivő

cím: 1054 Budapest, Alkotmány u. 5.

tel.: (+36-1) 472-8902

fax: (+36-1) 472-8898

mobil: +36-30 618-6618

e-mail: basa.andrea@gvh.hu, sajto@gvh.hu

<http://www.gvh.hu>